Last viewed - 2101 28729 - Julianne hough france
Dimensions: 409 x 604 pixels ‘n Klein wasbak en skottelgoed | Toortsie, Kameel en Bokbaaivygie se blog
← Toortsie se Toeka Tokkel oor Skottelgoed
Amper mis ons dit! →
‘n Klein wasbak en skottelgoed	Posted on September 15, 2015	by Kameel Scrapydo se toeka-tokkel: Skottelgoed
Net my ma, en my sus Rika kon koskook in ‘n silwerskoon kombuis. Nie ‘n vuil lepel of ‘n spatsel was op die stoof sigbaar nie. Ewe netjies het die vier potte kos daar op die plate staan en kook, en nie durf waag oorkook nie. Skottelgoed is na ete dadelik gewas, en weggepak. Hulle wasbakke was altyd blinkskoon, en hulle vadoeke het gelyk asof dit nog nooit gebruik is nie. Om skottelgoed te spaar het ek soos hulle probeer kosmaak…. maar tevergeefs. As ek weer sien lê daar ‘n paar eetlepels, teelepels, ‘n mes of twee, en vurke in die wasbak, en die stoof is die ene gemors.
Met die huis vol kinders het Ken vir ons ‘n skottelgoedmasjien gekoop. Die kinders het kombuisbeurte gehad, sodoende het kombuiswerk nie net op een mens se skouers geval nie. Sommer so terloops, Ken het op ‘n keer die “chandelier” in die sitkamer afgehaal en in die skottelgoedmasjien gewas. Hy het skitterend skoon daar uitgekom maar die bedrading het ‘n rukkie gevat om droog te word.
Die voëlnes het nie plek vir die skottelgoedmasjien gehad nie; en ek het hier – in ‘n klein wasbak – kom leer skottelgoed was op ‘n ander manier. Ek kon my liefde vir dinge week nou na hartelus uitlewe. Die skottelgoed word onder lopende water afgespoel, en daarna in die wasbak gepak. Sunlight Liquid word mildelik gespuit, en die wasbak vol vuurwarm water getap dat die skuimbolle so staan. Die potte kry water in en word op die stoof neergesit. Wanneer die water afgekoel het was ek die skottelgoed, spoel dit onder ‘n lopende kraan af, en sit dit op die twee droograkke neer. Die volgende oggend pak Ken die vorige aand se skottelgoed weg, d.w.s vandat hy nou permanent by die huis is.
Ek het werklik van skottelgoedwas gehou. So met die skottelgoedwas saam het ek lekker met die Here gesels, en Hy het vir my heelwat dinge voor daardie wasbak geopenbaar. Kry ons mense sê ek “nee dankie,” vir enige hulp in die kombuis. Ons kuier, en nadat almal weg is vaar ek in die skottelgoed in. “Ek kannie glo mamma staan halfeen in die oggend en skottelgoed was nie,” het Marlè op ‘n dag gesê nadat ons kuiermense weg is. Vanaf hulle slaapkamer kon sy hoor hoe ek in die kombuis werfskaf. Dit is vir haar moeilik om te verstaan dat ek eerder in die nagtelike ure sal staan en skottelgoed was, as om die volgende oggend in ‘n vuil kombuis in te stap.
Noudat Ken by die huis is, begin ek ‘n ander deuntjie oor skottelgoed sing. Die wasbak is nooit sonder ‘n vuil koppie…. of koppies, ‘n mes of twee, en lepels nie. Ek kan die kombuis in die aand blinkskoon los, maar wanneer ek die volgende oggend instap lyk dit nie so nie. Ken staan in die middernagtelike ure op, en het al heelwat geleef by die tyd dat ek opstaan. Dit is asof die skottelgoed net nooit klaarkom nie, want die etery is soveel keer meer op ‘n dag. Ewe skielik is skottelgoedwas vir my ‘n las, en nie ‘n plesier nie. Ek moes myself ‘n ruk gelede hard aanspreek oor my gesindheid, en werk nogsteeds daaraan. Ek hoor vrouens wie se mans permanent by die huis is, oor dieselfde ding kla, en besef dat die probleem nie net voor my deur lê nie.
Maandagaande glimlag ek egter breed. Die skottelgoed kan maar oornag staan; môre kom Florah, my weeklikse feëtjie, dan word nie net die skottelgoed gewas nie, maar die voëlnes ook skoongemaak. So na die horlosie gekyk; ek beter myself roer, en begin kosmaak. Hoe het my ma en Rika dit reggekry om kos te kook sonder om hope skottelgoed te maak?
This entry was posted in Uncategorized. Bookmark the permalink.	← Toortsie se Toeka Tokkel oor Skottelgoed
23 Responses to ‘n Klein wasbak en skottelgoed
shadowwhisper sê:	September 15, 2015 om 12:45 nm	EK is ook was-die-skottelgoed-en-laat-dit-self-droog-word-tipe. Maar dis omdat ek afdroog haat lol
Antwoord	Kameel sê:	September 15, 2015 om 12:47 nm	Dit is soos met stryk nê. Gee nie om vir wasgoed was nie, maar die stryk!!!
Antwoord	shadowwhisper sê:	September 15, 2015 om 12:57 nm	Ugh… stryk is die duiwel
Antwoord	Spokie sny spoor sê:	September 15, 2015 om 2:36 nm	My skoonma se huis was ook altyd so: perfek netjies. Ek hou van die gedeelte waar jy met die Here staan en gesels terwyl jy skottelgoed was. Het dit voorheen ook al gehoor. Ja na, dan moet dit ontspannend vir jou wees … Ekself kry nie daardie gevoel tydens skottelgoedwas nie.
Antwoord	Toortsie sê:	September 15, 2015 om 4:03 nm	Raai ek ook nie. 🙂
Antwoord	Kameel sê:	September 15, 2015 om 4:34 nm	Ek kom so agter nadat ek jou blog gelees het 🙂
Antwoord	Kameel sê:	September 15, 2015 om 4:37 nm	Glimlag ek nou vir jou Spokie. Neem dan aan skottelgoedwas “is not your cup of tea,” nie…. soos die Ingelse sou sê. 🙂
Antwoord	Spokie sny spoor sê:	September 16, 2015 om 12:18 nm	Hehe – ek dink my geaardheid eerder is baie haastig! Wil net altyd klaar kry en moet klomp dinge tegelyk doen. Maar, ek weet … as jy met die Here gesels moet jy ingestem en rustig wees daarvoor. Daarom werk my Houthuisie in die berg vir my die beste. Daar kan ek voorwaar afskakel van al die gejaag …
Antwoord	Kameel sê:	September 22, 2015 om 1:01 nm	Dan wil ek ook ‘n houthuisie in die berg hê 🙂
Antwoord	rondomtaliedraai sê:	September 15, 2015 om 7:43 nm	Nee wat julle kan maar die skottelgoed geniet… Ek kan aan baie lekkerder dinge dink.
Antwoord	Kameel sê:	September 16, 2015 om 9:07 vm	Jy voel seker oor skottelgoed was soos ek oor stryk 😦
Antwoord	rondomtaliedraai sê:	September 16, 2015 om 7:11 nm	Oooo neeee stryk is ook deel van daai lys
Antwoord	coetzee2014 sê:	September 16, 2015 om 2:39 vm	Vandat ek nou “gepensioeneerd” is, is dit my afdeling in ons huis. Geen bediende nie, dan moet die man sy kant bring. Verkies ook om dit alleen te doen, dan kan ek my systeem volg.
Antwoord	Kameel sê:	September 16, 2015 om 8:51 vm	Bly om te hoor jy het ook ‘n sisteem wat jy volg…. dan is dit nie so ‘n deurmekaar spul nie. Moet sê behalwe vir my swaer is jy die enigste man waarvan ek weet wat die skottelgoed wss. Kan ‘n glasie daarop klik 🙂
Antwoord	Spokie sny spoor sê:	September 16, 2015 om 12:19 nm	Ai Coetzee – wil jy nie een naweek vir my man kom kuier en hom bietjie leer oor skottelgoed was?
Antwoord	scrapydo2.wordpress.com sê:	September 16, 2015 om 5:36 vm	Dis n goeie verduideliking wat Danie gee : jy kan jou sisteem volg as jy alleen is. Verlede jaar met my student het sy die skottelgoed gewas. Ten eerste kon sy nie so goed sien nie en ten tweede het sy nie rerig daarvan gehou om haar vingers in die warm water te sit nie. Sy het dit egter getrou gedoen wat vir my heerlik was. Ek kon dan rustig sit en my TV storie kyk! Ek is bly om te hoor dat jy ook kalmer raak as jy skottelgeoed was. Dis of mens rerig jou hart kan blootlê terwyl jou hande in die water werk.
Antwoord	Kameel sê:	September 16, 2015 om 9:05 vm	Ek gaan ook vir my ‘n student kry 🙂 Ek moet my kalmte rondom skottelgoed was terug kry…. ek werk op oomblik daaraan. Wanneer die wasbak nooit meer sonder dinge is wat gewas moet word nie, raak dit ‘n bietjoe “too much.”
Antwoord	scrapydo2.wordpress.com sê:	September 16, 2015 om 10:08 nm	Ja, dis ook n probleem. Jy sal maar iets anders moet kry om jou gedagte te kanaliseer. Ek is op oomblik besig om te skryf aan n boek om te publiseer en al wat in my gedagtes is is idees en nog idees . Dan skielik kom dit net vloeiend uit en ek vorder weer n stukkie. Ek is amper sover om te publiseer. Einde Sept is mikpunt.
Antwoord	Toortsie sê:	September 16, 2015 om 10:16 nm	WOW! Jy moet kom vertel op jou blog daarvan!
Antwoord	scrapydo2.wordpress.com sê:	September 17, 2015 om 4:46 vm	Dis die plan. Hul beveel aan dat mens voor die tyd dit al moet begin adverteer! Party dae draai my kop sommer van al die inligting wat ek al opgelees en gevolg het om te kan publiseer.
Antwoord	Terug pieng: Toeka-Tokkel no 39 : Paaie | I scrap 2
Tannie Frannie sê:	September 18, 2015 om 12:24 vm	Hmm, ja – “I married him for love, not for lunch!”
Antwoord	Kameel sê:	September 22, 2015 om 12:54 nm	Ag hoe geniet ek nou jou sêding tannie Frannie 🙂